Дзэлыкъуэ щIыналъэми щохьэщIэ
Тыркум щыщ ди лъэпкъэгъухэу КъБКъУ-м щеджэхэр Дзэлыкъуэ куейм щыхьэщIащ. Районым и цIыхухэр ныбжьыщIэхэм гуапэу къапежьащ: лъэпкъ фащэ ящыгъыу, адыгэ шхыныгъуэхэр яIыгъыу. Ди хэкуэгъухэм псалъэ гуа-пэкIэ зыкъыхуагъэзащ район администрацэм и лэжьакIуэ Бэрэгъун Арсен, Дзэлыкъуэкъуажэ и щIыпIэ администрацэм и унафэщI Бжьахъуэ Пщымырзэ, районым и нэхъыжьхэм.
ХьэщIэхэр яшащ Дзэлыкъуэкъуажэ ЩэнхабзэмкIэ и унэм. Абы и IущIыхьышхуэм щагъэлъагъуэрт районым и цIыху цIэрыIуэхэмрэ Хэку зауэшхуэм хэтахэмрэ я сурэтхэр. ЩIалэгъуалэм гъэщIэгъуэн ящыхъуащ сурэтыщI ныбжьыщIэхэм я IэдакъэщIэкIхэр, еджакIуэхэм ящIа хьэпшып зэмылIэужьыгъуэхэр, тхыдэмкIэ школ музейхэм я хьэпшыпхэр.
Районым, абы щызэрахьэ хабзэм, КъБР-м ис лъэпкъхэм я щэнхабзэм щагъэгъуэзэну, студентхэр «стIол хъурейм» ирагъэблэгъащ. Псэлъэн ирагъэжьэн и пэ, хьэщIэхэм папщIэ къэфащ Сочэ щекIуэкIыну ЩIымахуэ Олимпиадэм ди респуб- ликэм щыщу хэтыну ирагъэблэгъа «Маленький джигит» ансамблым и гъэсэн-хэр.
Бэрэгъун Арсен тепсэлъыхьащ куейм и тхыдэм, и цIыхухэм я псэукIэм. Дзэлыкъуэкъуажэ щыIэ Жылагъуэ советым и унафэщI Аслъэн Михаил хьэщIэхэр кIэщIу щигъэгъуэзащ Псынэдахэ къуажэм и тхыдэм икIи яхуигуэшащ езым къыдигъэкIа тхылъхэр: «Я люблю тебя, земля моя», «Истоки».
— Хэкум гъунэгъу хуэзыщI мыпхуэдэ зэIущIэхэр хамэщI щыпсэу ди лъэпкъэгъухэм я дежкIэ хуабжьу щхьэпэщ. Си гугъэщ хабзэр, бзэр яхъумэнымкIэ ахэр сэбэп хъуну, — къыхигъэщащ КъБР-м ХъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм и лэжьакIуэ Жырыкъ ФатIимэ.
— Дзэлыкъуэ районым япэу дыкъихьауэ аращ. Ауэ щыхъукIи, ар апхуэдизкIэ ди гум дыхьащи, иджыри къытедгъэзэну дыхуейщ, — жиIащ КъБКъУ-м и юридическэ къудамэм и студент Кынык Салтук.
ЗэIущIэр адыгэ джэгукIэ зэхуащIыжащ.
ГуIэт Зитэ.
